ธอส.เปิดอ้าซ่าพักหนี้บ้าน
สั่งพนักงานโทรหาลูกค้าน้ำท่วมแจ้งเครดิตบูโรปลดพ้นบัญชีดํา
30 ต.ค. 2565

สั่งพนักงานโทรหาลูกค้าน้ำท่วมแจ้งเครดิตบูโรปลดพ้นบัญชีดํา
ธอส.สั่งพนักงานคุยลูกหนี้โดนน้ำท่วม เปิดทางเข้าโครงการลดดอกเบี้ยหยุดจ่ายค่างวดก่อนสิ้นปี
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่าวว่า ธนาคารได้ออกมาตรการช่วยเหลือลูกค้าที่ได้รับผลกระทบจากภาวะน้ำท่วม โดยให้ลูกค้าเข้าโครงการลดดอกเบี้ย 0% และหยุดชำระค่างวดนานไม่เกิน 6 เดือน ซึ่งขณะนี้มีลูกค้าแล้วกว่า 2,000 ราย 
นายวรวิทย์ กล่าวว่า ได้กำชับให้พนักงานในทุกสาขาโทรศัพท์ติดต่อไปยังลูกค้าในพื้นที่ถูกน้ำท่วม เพื่อสอบถามความต้องการว่าจะเข้าโครงการดังกล่าวหรือไม่ หากใครเดือดร้อนไม่สามารถชำระค่างวดได้ก็ให้ติดต่อเข้ามายังธนาคารก่อนสิ้นเดือน ธ.ค.นี้
สาเหตุที่ ธอส.ต้องให้ลูกค้าแจ้งความจำนงเข้ามาก่อนสิ้นปีนี้หรือมีเวลาอีก 2 เดือน เพื่อป้องกันไม่ให้มีหนี้ค้างชำระเกิน 3 เดือน ซึ่งจะกลายเป็นหนี้เสียในเครดิตบูโรและทำให้ประวัติการเงินเสียได้ แต่หากเข้าโครงการพักชำระหนี้ 6 เดือนของ ธอส.จะได้ประสานไปยังศูนย์ข้อมูลเครดิตบูโร เพื่อที่จะแจ้งสถานะของลูกหนี้ปกติไปจนครบช่วงเวลาพักหนี้ แต่ไม่จำเป็นต้องนาน 6 เดือนทุกราย ขึ้นอยู่กับความรุนแรงของน้ำท่วม บางรายอาจจะแค่ 3 เดือน เพราะบางพื้นที่น้ำท่วมและลดลงก่อน เช่น จ.นครสวรรค์ พระนครศรีอยุธยา
“การพักหนี้และงดคิดดอกเบี้ยนานสูงสุด 6 เดือน กรณีที่น้ำท่วมมากจนบ้านเสียหายและอาจจะท่วมขังนาน เช่น บางบัวทอง บางใหญ่ ปทุมธานี ที่ท่วมทุกหมู่บ้าน แต่บางพื้นที่ใน กทม.อาจจะท่วมไม่มากก็งดคิดดอกเบี้ยและพักหนี้ให้ 3 เดือน ขึ้นอยู่กับการพิจารณาข้อมูลพื้นที่ตั้ง แต่หากพบว่าบ้านเสียหายมากแล้วยังตกงานจากโรงงานปิดด้วยอาจจะยืดเวลาให้อีก 6 เดือนเป็น 1 ปี” นายวรวิทย์ กล่าว
นายวรวิทย์ กล่าวว่า ระหว่างนี้เข้าใจว่าลูกหนี้เดือดร้อนและติดต่อยาก จึงใช้วิธีตกลงทางวาจาก่อน หลังจากนี้หากสะดวกก็เข้ามาลงนามในสัญญาเพิ่มเติม หากมีรูปถ่ายประกอบน้ำท่วมก็นำมาด้วย หากไม่มีก็ไม่เป็นไร แต่ผู้ได้สิทธิพักหนี้ต้องถูกน้ำท่วมตัวบ้านจริงไม่ใช่แค่ท่วมถนนในซอยเท่านั้น เนื่องจากที่แจ้งเข้ามาพบว่าเกือบครึ่งหนึ่งยังไม่ได้ท่วมบ้าน
นอกจากนั้น ธนาคารยังมีมาตรการปล่อยสินเชื่อให้กับลูกค้ารายเดิมกู้เงินเพื่อซ่อมแซมที่อยู่อาศัยจะคิดดอกเบี้ยคงที่ 2% นาน 5 ปี โดยมีวงเงินไม่จำกัด และมีหลักประกันตามเงื่อนไขของ ธอส. ส่วนลูกค้ารายใหม่กรณีกู้เพื่อซ่อมแซมบ้านจะคิดดอกเบี้ยคงที่ 4% เป็นเวลา 5 ปี โดยวงเงินจะต้องไม่เกิน 1 แสนบาทด้วย